
	Φωνήεντα σε περίπτερο
της Ελένης Αρτεμίου-Φωτιάδου
στο Σπίτι της Κύπρου

Το Σπίτι της Κύπρου και οι εκδόσεις Μανδραγόρας πραγματοποίησαν την Τρίτη 14 Ιουνίου 2016 την παρουσίαση της νέας ποιητικής συλλογής της Ελένης Αρτεμίου-Φωτιάδου, Φωνήεντα σε περίπτερο. 

Για την ποιήτρια και την πορεία του έργου της μίλησε η Μορφωτικός Σύμβουλος κ. Μαρία Παναγίδου καλωσορίζοντας τους παρευρισκομένους.
Ο εκδότης Κώστας Κρεμμύδας προλόγισε την εκδήλωση και στη συνέχεια για το βιβλίο μίλησαν ο κριτικός λογοτεχνίας, Αλέξης Ζήρας και η καθηγήτρια Νεοελληνικής Φιλολογίας στο Πανεπιστήμιο Αθηνών, Έρη Σταυροπούλου.

Φορτισμένα με συγκίνηση, χωρίς όμως να φτάνουν ποτέ σε υψηλούς δραματικούς τόνους, λυρικά, τα ποιήματα των φωνηέντων σε περίπτερο διασώζουν τις μικρές ιστορίες φθοράς, ελπίδας, απογοήτευσης, θλίψης, θυμού, ελλείποντος πάθους, που ασφαλώς όλες μαζί, οι ιστορίες, συνιστούν το οδοιπορικό των καθημερινών παθών αλλά και των ονείρων που τα υπερβαίνουν. Με απλό και ευθύβολο τρόπο μιλούν για τις μικρές και μεγάλες δυσκολίες που ωστόσο σπανίως βγαίνουν από το σκοτάδι στο φως, υπογράμμισε ο κ. Ζήρας ολοκληρώνοντας την παρουσίαση της συλλογής.
Η κ. Σταυροπούλου ξεκίνησε την ομιλία της θέτοντας το ερώτημα «από πού αντλεί την έμπνευση ο ποιητής;». Αναφέρθηκε στα κύρια θέματα που διαπερνούν κατά περιόδους τα μεγάλα ποιητικά ρεύματα ή ολόκληρες εποχές και εμπνέουν την ίδια εποχή πολλούς λογοτέχνες, για να καταλήξει στη συλλογή «Φωνήεντα σε περίπτερο». Διερευνώντας, η ομιλήτρια, τους τίτλους  των ποιημάτων, που οι περισσότεροι αναφέρονται σε ένα πράγμα, επεσήμανε ότι η ποιήτρια  εμπνέεται από τον υλικό κόσμο χρησιμοποιώντας βέβαια όλα τα στοιχεία κυρίως μεταφορικά, δίνοντάς τους πέρα από την καθημερινή, μιαν άλλη διάσταση που ξεκινά από το σχήμα και τη χρήση τους αλλά προβάλλει τη συγκίνηση που της έχουν προκαλέσει, την ανάμνηση στιγμών ή προσώπων, τις σκέψεις που τις προκαλούν.
Αποσπάσματα διάβασαν οι ηθοποιοί Κυριάκος Κάρκαλης και Νατάσα Σμυρναίου.

Έργα σύγχρονης ελληνικής μουσικής ερμήνευσαν η Φωτεινή Τσακνάκη, πιάνο και Ιωάννα Παπακωνσταντίνου, τραγούδι.

Ακούστηκαν μελοποιημένοι στίχοι της Ελένης Αρτεμίου-Φωτιάδου.

Διαβάζοντας τη «Χάρτινη κουρτίνα», ένα από τα αγαπημένα της ποιήματα, ξεκίνησε την αντιφώνησή της η Ελένη Αρτεμίου-Φωτιάδου. Όσο υπάρχουν άνθρωποι που μιλάνε, που νιώθουν, που ζούνε με στίχους, η γλώσσα γίνεται πιο όμορφη, πιο τρυφερή, ακόμα και στις πιο σκληρές ριπές της καθημερινότητας είπε και ευχαρίστησε όλους όσοι συνέβαλαν στην παρουσίαση του βιβλίου της.

